钦定古今图书集成/明伦汇编/官常典/第275卷 > 朱升
## 钦定古今图书集成/明伦汇编/官常典/第275卷 > 朱升

按《明外史》本传：“升字允升，休宁人。少师同里陈栎，复
往学于九江黄泽，归读书紫阳祠中。举元乡荐，为池
州学正。讲授有法，学者云集。会蕲黄盗起，退隐石门，
覃思著书，数避兵逋窜，卒未尝一日废。太祖下徽州，
以邓愈荐，召问时务，升对曰：‘高筑墙，广积粮，缓称王’。
太祖善之，遂参密议，典礼章程，悉预裁画。吴元年，授”
侍讲学士，知制诰同修《国史》。以年老特免朝谒，寻进
学士。洪武元年定宗庙时享之礼。寻命与诸儒修《女
诫》。采古贤后妃事可法者编上之。封爵诸功臣制词
多升撰。时称其典核。逾年，请老归。卒年七十二。升自幼力学，至老不倦。尤邃经学，尝曰：“先儒作传注，求以
明经也。俗学皆杂诵经注，使经文断”裂，旨趣不融，乃
作《诸经旁注》，离观则逐字为训，合诵则条达成章，辞
约义精，学者称“枫林先生”子。同官礼部侍郎，坐事死。